b'\n_START_ARTICLE_\nHermias Aleksandrialainen\n_START_PARAGRAPH_\nHermias Aleksandrialainen (n. 410\xe2\x80\x93450) oli kreikkalainen uusplatonilainen filosofi. H\xc3\xa4n oli kotoisin Aleksandriasta._NEWLINE_Hermias muutti Ateenaan ja opiskeli filosofiaa Syrianoksen oppilaana. H\xc3\xa4nen puolisonsa oli Aidesia, joka oli Syrianoksen sukulainen, ja my\xc3\xb6s uusplatonilainen filosofi. Aidesia oli alun perin ollut kihlattu Proklokselle, mutta Proklos oli purkanut kihlauksen koettuaan saaneensa jumalallisen varoituksen._NEWLINE_Hermias toi Syrianoksen opetukset mukanaan palatessaan takaisin Aleksandriaan. H\xc3\xa4n luennoi kaupungissa Horapollonin koulussa ja sai palkkansa valtiolta. Hermias kuoli kun h\xc3\xa4nen lapsensa Ammonios ja Heliodoros olivat viel\xc3\xa4 pieni\xc3\xa4. Aidesia kuitenkin sai edelleen rahaa valtiolta lasten kasvattamista varten. T\xc3\xa4m\xc3\xa4 mahdollisti sen, ett\xc3\xa4 my\xc3\xb6s heist\xc3\xa4 tuli filosofeja._NEWLINE_Hermias kirjoitti kommentaareja ainakin Platonin teoksiin. Niist\xc3\xa4 Faidroksen kommentaari on s\xc3\xa4ilynyt. Se koostuu muistiinpanoista, jotka perustuivat Syrianoksen dialogia k\xc3\xa4sitelleisiin luentoihin.'